Úradný vestník 201 E , 18/08/2005 S. 0081 - 0082



P6_TA(2004)0060 Zmeny klímy Uznesenie Európskeho parlamentu o stratégii EÚ pre Konferenciu o zmenách klímy v Buenos Aires (COP-10) Európsky parlament, - so zreteľom na Kjótsky protokol k Rámcovému dohovoru OSN o zmene klímy (UNFCCC) z decembra 1997, aplikačné postupy na jeho uplatňovanie, ktoré boli prijaté na konferenciách v Bonne (júl 2001), Marrákeši (november 2001), Novom Dillí (november 2002) a v Miláne (december 2003) a na nastávajúcu desiatu Konferenciu zmluvných strán (COP-10), ktorá sa uskutoční v Buenos Aires v Argentíne v dňoch 6. až 17. decembra 2004, - so zreteľom na svoje uznesenie zo dňa 25. septembra 2002 o oznámení Komisie o uplatňovaní prvej fázy Európskeho programu zmeny klímy [1], - so zreteľom na otázky na ústne zodpovedanie O-0049/04 a O-0050/04 Výboru pre životné prostredie, verejné zdravie a bezpečnosť potravín v súlade s článkom 108 rokovacieho poriadku a so zreteľom na vyjadrenie Rady a Komisie, - so zreteľom na článok 103 ods. 2 rokovacieho poriadku, A. keďže Kjótsky protokol ratifikovalo Európske spoločenstvo dňa 31. mája 2002, ako aj členské štáty, a keďže Európsky parlament a Rada prijali legislatívne nástroje [2] potrebné na uplatňovanie ustanovení Kjótskeho protokolu v rámci Európskeho spoločenstva, čím vyslali silný politický signál o svojom záväzku riešiť problém zmeny klímy, B. keďže Kjótsky protokol ratifikovalo do dnešného dňa 126 krajín, ktoré tvoria 44,2% celkových emisií skleníkových plynov; kedďže protokol nadobudne platnosť iba ak bude ratifikovaný krajinami, ktoré tvoria 55% celkových emisií skleníkových plynov, C. keďže Európsky parlament a Rada prijali dňa 13. októbra 2003 smernicu 2003/87/ES o vytvorení systému obchodovanie s emisnými kvótami skleníkových plynov v Spoločenstve [3] a keďže tento dôležitý krok opäť potvrdzuje politický záväzok EÚ a jej členských štátov zamerať sa na udržateľné vnútroštátne opatrenia a povzbudzuje ostatné strany, aby ich nasledovali, D. keďže Kjótsky protokol je iba prvou iniciatívou medzinárodného spoločenstva v boji proti zmenám klímy a keďže toto neznamená, že iné opatrenia s cieľom znížiť emisie skleníkových plynov, ktoré je možné realizovať na národnej úrovni, by mali mať len druhoradý význam, naopak, mali by byť považované za doplnkové, 1. vyzýva EÚ, aby zachovala svoju vedúcu úlohu v rokovaniach na konferencii COP-10 v Buenos Aires; 2. verí, že konferencia COP-10 nie je len vhodnou príležitosťou stavať na rozhodnutiach prijatých na predchádzajúcich Konferenciách zmluvných strán, najmä v Bonne, Marrákeši, Novom Díllí a Miláne, o uplatňovaní Kjótskeho protokolu, ale aj na začatie širokospektrálnej diskusie o hlavných otázkach druhého obdobia záväzkov v snahe dosiahnuť cieľ EÚ udržať maximálne zvýšenie priemernej globálnej teploty pod +2°C v porovnaní s úrovňou pred industrializáciou; opätovne pripomína svoje stanovisko, že z dlhodobého hľadiska je nevyhnutné uplatniť zásadu rovnakých práv pre každého obyvateľa sveta; 3. vyzýva EÚ a všetky ďalšie zmluvné strany UNFCCC, aby pokračovali v diskusiách, ktoré začali v Miláne s cieľom začleniť emisie z medzinárodných letov a lodnej dopravy medzi ciele zníženia emisií pre druhé obdobie záväzkov po roku 2012; vyzýva EÚ a všetky ďalšie zmluvné strany UNFCCC, aby monitorovali najmä emisie z dopravných prostriedkov a vytvorili svoj vlastný protokol o emisiách z dopravných prostriedkov; 4. víta nedávne rozhodnutie Ruskej federácie ratifikovať Kjótsky protokol a umožniť tak, aby nadobudol platnosť; 5. vyzýva krajiny, ktoré neratifikovali Kjótsky protokol, aby tak urobili čo najskôr; vyzýva vládu USA, aby prehodnotila svoje rozhodnutie o neúčasti; 6. vyzýva Komisiu a členské štáty, aby pri rozhovoroch s medzinárodnými partnermi, najmä s USA a Ruskom, prízvukovali potrebu ochrany klímy a zdôraznili, že vzťahy medzi EÚ a tretími krajinami nemôžu ostať nenarušené, ak tieto krajiny nezaujmú k tejto otázke konštruktívne stanovisko; 7. je presvedčený, že delegácia EÚ hrá významnú úlohu v rámci rokovaní o klimatických zmenách a považuje preto za neprijateľné, že sa poslanci Európskeho parlamentu, ktorí sú členmi delegácie, nemohli zúčastniť na koordinačných schôdzach EÚ na predchádzajúcej Konferencii zmluvných strán; očakáva, že poslanci Európskeho parlamentu, ktorí sú členovia delegácie, budú mať prístup na takéto schôdze v Buenos Aires aspoň na základe štatútu pozorovateľa, či už s právom vyjadriť sa, alebo bez tohto práva; 8. berie na vedomie najnovšiu správu Európskej agentúry pre životné prostredie, ktorá okrem iného uvádza, že Európa sa v dôsledku zmeny klímy otepľuje rýchlejšie, ako je priemerná hodnota globálneho otepľovania; berie na vedomie zmenu klímy a otepľovanie arktických oblastí; 9. je presvedčený, že EÚ by mala znásobiť svoje snahy o dosiahnutie cieľov stanovených v Kjótskom protokole a byť príkladom pre ostatné zmluvné strany dohovoru; 10. vyzýva EÚ a členské štáty, aby investovali do opatrení zameraných na prispôsobenie sa klimatickým zmenám a aby uvoľnili dostatočné finančné prostriedky pre rozvojové krajiny s cieľom financovania ich adaptačných opatrení; 11. zdôrazňuje dôležitú úlohu opatrení na zlepšenie energetickej efektívnosti (s veľkým potenciálom v EÚ) a opatrení na podporu obnoviteľných zdrojov energie a súhlasí s oznámením Komisie o tejto otázke (KOM(2004)0366); zdôrazňuje najmä potenciál biomasy ako neutrálnej formy energie CO2 a vyzýva Komisiu, aby posúdila legislatívne opatrenia na podporu výroby energie z biomasy; podporuje všetky členské štáty, aby prijali svoju zodpovednosť s cieľom zabezpečiť dosiahnutie svojich cieľov spoločného riešenia tejto problematiky; 12. vyzýva členské štáty, ktoré ešte nevypracovali národné alokačné plány ako stanovuje smernica o obchodovaní s emisiami, aby tak urobili čo najskôr a aby ich založili na ambicióznych cieľoch; nalieha na Komisiu, aby bezodkladne podnikla právne kroky voči členským štátom, ktoré nespĺňajú požiadavky smernice; vyzýva Komisiu, aby zamietla národné alokačné plány, ktoré pripúšťajú neopodstatnene vysoké hodnoty emisií CO2; 13. trvá na tom, aby po dátume uplatnenia, t. j. po 1. januári 2005, neboli povolené žiadne zmeny v už schválených národných alokačných plánoch; 14. poveruje svojho predsedu, aby toto uznesenie postúpil Komisii, Rade, vládam a parlamentom členských štátov a sekretariátu Rámcového dohovoru OSN o zmene klímy so žiadosťou, aby bolo poskytnuté všetkým zmluvným stranám, ktoré nie sú členmi EÚ. [1] Ú. v. EÚ C 273 E, 14.11.2003, s. 172. [2] Rozhodnutie č. 280/2004/ES z 11. februára 2004 o mechanizme sledovania emisií skleníkových plynov v Spoločenstve a uplatňovania Kjótskeho protokolu (Ú. v. EÚ L 49, 19.2.2004, s. 1) a smernica 2004/101/ES z 27. októbra 2004, ktorá mení a dopĺňa smernicu 2003/87/ES o vytvorení systému obchodovania s emisnými kvótami skleníkových plynov v Spoločenstve so zreteľom na projektové mechanizmy Kjótskeho protokolu (Ú. v. EÚ L 338, 13.11.2004, s. 18). [3] Ú. v. EÚ L 275, 25.10.2003, s. 32. --------------------------------------------------